Πρόταση ΟΔΗΓΙΑ ΤΟΥ ΣΥΜΒΟΥΛΙΟΥ για την τροποποίηση της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας όσον αφορά τυποποιημένη δήλωση ΦΠΑ /* COM/2013/0721 final - 2013/0343 (CNS) */





ΑΙΤΙΟΛΟΓΙΚΗ ΕΚΘΕΣΗ 1. ΠΛΑΙΣΙΟ ΤΗΣ ΠΡΟΤΑΣΗΣ Το σύστημα ΦΠΑ υποχρεώνει τις επιχειρήσεις να συμπληρώνουν περιοδικές δηλώσεις ΦΠΑ με τις απαιτούμενες πληροφορίες για την καταβολή και τον έλεγχο του ΦΠΑ, πράγμα ιδιαίτερα περίπλοκο όταν πρόκειται για την υποβολή δηλώσεων ΦΠΑ σε διαφορετικά κράτη μέλη. Η πολυπλοκότητα οφείλεται στο ότι πρέπει να παρέχονται διαφορετικές πληροφορίες χωρίς προηγουμένως να έχουν εναρμονιστεί οι ορισμοί, στην έλλειψη των ενδεδειγμένων κοινών κατευθύνσεων, στην ύπαρξη διαφορετικών κανόνων και διαδικασιών για την υποβολή και τη διόρθωση των δηλώσεων, καθώς και στην αναγκαστική χρήση της εθνικής γλώσσας. Όλοι αυτοί οι παράγοντες προκαλούν αύξηση του φόρτου για τις επιχειρήσεις, προβλήματα όσον αφορά την ακρίβεια και την έγκαιρη υποβολή των δηλώσεων ΦΠΑ και δυσχεραίνουν τις διασυνοριακές συναλλαγές. Για την αντιμετώπιση των προβλημάτων αυτών, η Επιτροπή ζήτησε τη γνώμη των εμπλεκόμενων φορέων όσον αφορά μια τυποποιημένη δήλωση ΦΠΑ, στο πλαίσιο της διαβούλευσης σχετικά με την Πράσινη Βίβλο για το μέλλον του ΦΠΑ[1]. Μετά τις θετικές απαντήσεις των εμπλεκόμενων φορέων, η Επιτροπή δεσμεύθηκε, στην ανακοίνωσή της για το μέλλον του ΦΠΑ[2], να υποβάλει πρόταση για μια τυποποιημένη δήλωση ΦΠΑ πριν από τα τέλη του 2013. Η πρόταση στηρίζει και άλλες πρωτοβουλίες της Επιτροπής. Το πρόγραμμα δράσης για τη μείωση του διοικητικού φόρτου στην ΕΕ απολαύει της στήριξης ομάδας υψηλού επιπέδου, που θα συμβουλεύει την Επιτροπή, έως τον Οκτώβριο του 2014, σχετικά με τη μείωση των διοικητικών επιβαρύνσεων που συνδέονται με τη νομοθεσία της ΕΕ. Το πρόγραμμα αυτό εστιάζει στις ΜΜΕ και τις πολύ μικρές επιχειρήσεις, καθώς και στον τρόπο με τον οποίο θα βελτιωθεί η αποτελεσματικότητα των δημοσίων διοικήσεων των κρατών μελών ώστε να ανταποκρίνονται περισσότερο στις ανάγκες των εμπλεκόμενων φορέων κατά την εφαρμογή της νομοθεσίας της ΕΕ. Η τυποποιημένη δήλωση ΦΠΑ συνάδει με τους εν λόγω στόχους μείωσης του διοικητικού φόρτου. Ο περιορισμός της γραφειοκρατίας για τις ΜΜΕ, κατ’ εφαρμογή της αρχής «προτεραιότητα στις ΜΜΕ» της Πράξης για τις μικρές επιχειρήσεις, αποτελεί βασικό στόχο της Επιτροπής. Στην πρόσφατη ανακοίνωση «Έξυπνη νομοθεσία — Ανταπόκριση στις ανάγκες των μικρομεσαίων επιχειρήσεων» επισημάνθηκε, έπειτα από έρευνα που διεξήχθη μέσω διαδικτύου για τις ΜΜΕ, ότι η οδηγία ΦΠΑ[3] αποτελεί έναν από τους πλέον επαχθείς τομείς της νομοθεσίας της ΕΕ. Η δήλωση ΦΠΑ, ειδικότερα, χαρακτηρίζεται ως τομέας στον οποίο οι αποκλίσεις αποτελούν εμπόδιο για τις συναλλαγές στην ΕΕ. Η παρούσα πρόταση, η οποία αναφέρεται στην ανακοίνωση για την έξυπνη νομοθεσία[4], αποσκοπεί στη μείωση του φόρτου για όλες τις επιχειρήσεις, και ιδίως για τις ΜΜΕ. Οι επιχειρήσεις διαμαρτύρονται όλο και πιο συχνά διότι κατά την άσκηση των δραστηριοτήτων τους στην ΕΕ αντιμετωπίζουν προβλήματα συμμόρφωσης με τη νομοθεσία περί ΦΠΑ. Αυτό ισχύει ιδιαίτερα για το ηλεκτρονικό εμπόριο και τις παραδόσεις αγαθών στην εσωτερική αγορά, στις περιπτώσεις που ο πελάτης είναι ιδιώτης και ο προμηθευτής οφείλει να έχει εγγραφεί στο μητρώο ΦΠΑ, να υποβάλλει δήλωση ΦΠΑ και να καταβάλλει τον ΦΠΑ στο κράτος μέλος του πελάτη. Οι υποχρεώσεις αυτές δημιουργούν ενδεχομένως εμπόδια στις διασυνοριακές συναλλαγές, τα οποία θα μπορούσαν να μειωθούν με την υποβολή τυποποιημένης δήλωσης ΦΠΑ. Ως εκ τούτου, στην ανακοίνωση της Επιτροπής «Ενιαία Αγορά-Πράξη ΙΙ»[5] ζητείται η καθιέρωση τυποποιημένης δήλωσης ΦΠΑ. Επιπλέον, η δημοσιονομική εξυγίανση που ευνοεί την ανάπτυξη είναι μία από τις πέντε προτεραιότητες της ετήσιας επισκόπησης για την ανάπτυξη 2012. Δεδομένου ότι ο ΦΠΑ αντιπροσωπεύει περίπου το 21 % των εθνικών φορολογικών εσόδων, και ότι 12 % των εσόδων ΦΠΑ δεν εισπράττονται ποτέ, είναι απαραίτητο ένα αποτελεσματικότερο και θωρακισμένο έναντι της απάτης σύστημα ΦΠΑ. Η έγκαιρη ανταλλαγή πληροφοριών μεταξύ των κρατών μελών έχει μεγάλη σημασία για τη μείωση της απάτης και τη βελτίωση της συμμόρφωσης, οπότε η καθιέρωση μιας τυποποιημένης δήλωσης ΦΠΑ μπορεί να συμβάλει στην επίτευξη του στόχου αυτού. 2. ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΗ ΑΝΤΙΚΤΥΠΟΥ Διαβούλευση με τα ενδιαφερόμενα μέρη Η τυποποιημένη δήλωση ΦΠΑ αποτέλεσε αντικείμενο πολλών διαβουλεύσεων. Συμπεριλήφθηκε επίσης στην Πράσινη Βίβλο σχετικά με το μέλλον του ΦΠΑ, τα αποτελέσματα της οποίας είναι διαθέσιμα στην ακόλουθη διεύθυνση: http://ec.europa.eu/taxation_customs/common/consultations/tax/2010_11_future_vat_en.htm Στο πλαίσιο της μελέτης που εκπονήθηκε από την PwC, η οποία περιλάμβανε ένα σεμινάριο Fiscalis που διοργανώθηκε τον Οκτώβριο 2012, ζητήθηκε η γνώμη των επιχειρήσεων και των κρατών μελών. Επιπλέον, η γνώμη των επιχειρήσεων ζητήθηκε στο πλαίσιο των συνεδριάσεων της ομάδας εμπειρογνωμόνων σε θέματα ΦΠΑ, τον Ιανουάριο 2012, και στη συνεδρίαση σχετικά με την εφαρμογή της Πράξης για τις μικρές επιχειρήσεις (Small Business Act) με τους φορείς εκπροσώπησης των ΜΜΕ, τον Απρίλιο 2013, και των κρατών μελών στο πλαίσιο της συνεδρίασης της ομάδας για το μέλλον του ΦΠΑ, τον Ιανουάριο του 2013. Τα αποτελέσματα της ομάδας εμπειρογνωμόνων σε θέματα ΦΠΑ είναι διαθέσιμα στην ακόλουθη διεύθυνση: http://ec.europa.eu/taxation_customs/taxation/vat/key_documents/expert_group/index_en.htm Τα αποτελέσματα της ομάδας για το μέλλον του ΦΠΑ είναι διαθέσιμα στην ακόλουθη διεύθυνση: http://ec.europa.eu/taxation_customs/taxation/vat/key_documents/discussions_member_states/index_en.htm Εκτίμηση αντικτύπου Η πρόταση συνοδεύεται από εκτίμηση αντικτύπου. Από τις εναλλακτικές δυνατότητες που αξιολογήθηκαν λεπτομερώς, προτιμότερη είναι η τυποποιημένη δήλωση ΦΠΑ, υποχρεωτική για τα κράτη μέλη και τις επιχειρήσεις, η οποία προβλέπει κατάλογο τυποποιημένων πληροφοριών από τις οποίες μόνο ένας μικρός αριθμός στοιχείων είναι απαραίτητα σε όλες τις περιπτώσεις. Με την επιλογή αυτή επιτυγχάνεται το βέλτιστο δυνατό αποτέλεσμα όσον αφορά τη μείωση του διοικητικού φόρτου των επιχειρήσεων και, ταυτόχρονα, μειώνεται το κόστος για τα κράτη μέλη. Επίσης, αναμένεται ότι με την επιλογή αυτή θα επιτευχθεί μείωση του διοικητικού φόρτου οποία μπορεί να αντιστοιχεί σε ποσό έως και 15 δισ. ευρώ ετησίως. 3. ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ Η πρόταση βασίζεται στο άρθρο 113 της Συνθήκης για τη λειτουργία της Ευρωπαϊκής Ένωσης (ΣΛΕΕ), στον βαθμό που η εναρμόνιση αυτή είναι αναγκαία για να εξασφαλισθεί η λειτουργία της εσωτερικής αγοράς και να αποφευχθούν στρεβλώσεις του ανταγωνισμού. Αρχή της επικουρικότητας Οι στόχοι της πρότασης δεν μπορούν να επιτευχθούν επαρκώς μόνο από τα κράτη μέλη. Η τυποποίηση των υποχρεώσεων της δήλωσης ΦΠΑ μπορεί να επιτευχθεί μόνο μέσω της νομοθετικής διαδικασίας της ΕΕ με την τροποποίηση της οδηγίας ΦΠΑ η οποία καθορίζει τους κανόνες που διέπουν τη δήλωση ΦΠΑ. Το πεδίο εφαρμογής της πρότασης περιορίζεται σε ό,τι μπορεί να επιτευχθεί μόνο με τη νομοθεσία της ΕΕ και, ως εκ τούτου, η πρόταση είναι σύμφωνη με την αρχή της επικουρικότητας. Αρχή της αναλογικότητας Οι τροποποιήσεις της οδηγίας ΦΠΑ είναι απαραίτητες για την επίτευξη της τυποποίησης των δηλώσεων ΦΠΑ και τον περιορισμό των απαιτούμενων στοιχείων στα απολύτως απαραίτητα για τον έλεγχο και την είσπραξη του ΦΠΑ, ώστε να μειωθεί ο φόρτος για τις επιχειρήσεις και να αρθούν τα εμπόδια στην ομαλή λειτουργία της εσωτερικής αγοράς. Επιπλέον, οι στρεβλώσεις του ανταγωνισμού είναι δυνατόν να αποτραπούν με αποτελεσματικότερο τρόπο χάρη στις μεγαλύτερες δυνατότητες ελέγχου που παρέχει στα κράτη μέλη ένα τυποποιημένο έντυπο. Συνεπώς, η πρόταση είναι σύμφωνη με την αρχή της αναλογικότητας. Επιλογή νομικής πράξης Το προτεινόμενο μέσο είναι οδηγία, δεδομένου ότι η νομοθετική πράξη που τροποποιείται είναι οδηγία και συνεπώς καμία άλλη νομοθετική πράξη δεν θα ήταν κατάλληλη. Επεξηγηματικά έγγραφα Τα κράτη μέλη υποχρεούνται να κοινοποιήσουν στην Επιτροπή το κείμενο των εθνικών διατάξεων μεταφοράς της οδηγίας στο δίκαιό τους, συνοδευόμενο από επεξηγηματικό έγγραφο όσον αφορά τη σχέση μεταξύ των στοιχείων της παρούσας οδηγίας και των αντίστοιχων διατάξεων των εθνικών πράξεων μεταφοράς. H υποχρέωση αυτή είναι δικαιολογημένη και αναλογική. 4. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ Η παρούσα πρόταση δεν έχει καμία αρνητική επίπτωση στον προϋπολογισμό της ΕΕ. 5. ΛΕΠΤΟΜΕΡΗΣ ΕΠΕΞΗΓΗΣΗ ΤΗΣ ΠΡΟΤΑΣΗΣ Η ιδέα στην οποία στηρίζεται η τυποποιημένη δήλωση ΦΠΑ είναι να δοθεί η δυνατότητα σε όλες τις επιχειρήσεις να παρέχουν τυποποιημένες πληροφορίες σε κάθε κράτος μέλος, σε κοινό, κατά προτίμηση ηλεκτρονικό, μορφότυπο. Με τον τρόπο αυτό, επιχείρηση που υποβάλλει δήλωση ΦΠΑ σε ένα κράτος μέλος, θα μπορεί εύκολα να συμπληρώνει και να υποβάλλει δήλωση ΦΠΑ σε άλλο κράτος μέλος, αφού οι πληροφορίες και ο τρόπος υποβολής θα έχουν τυποποιηθεί. Η τυποποιημένη δήλωση ΦΠΑ θα πρέπει να είναι διαθέσιμη σε όλες τις επιχειρήσεις, διότι ο περιορισμός της σε ορισμένες μόνο κατηγορίες επιχειρήσεων θα έχει ως αποτέλεσμα να περιοριστεί το πεδίο εφαρμογής της, να αυξηθεί η περιπλοκότητα και, κατ’ επέκταση, να επιτευχθούν λιγότερο ικανοποιητικά αποτελέσματα από την άποψη της μείωσης του διοικητικού φόρτου. Επίσης, για να περιοριστεί το κόστος και να απλουστευθούν οι διαδικασίες για τα κράτη μέλη, θα πρέπει να προβλεφθεί μόνο μία δήλωση ΦΠΑ σε επίπεδο ΕΕ, η τυποποιημένη δήλωση ΦΠΑ. Η πρόταση αφορά το περιεχόμενο, τον χρόνο και τον τρόπο υποβολής, καθώς και τις διορθώσεις της τυποποιημένης δήλωσης ΦΠΑ. Όσον αφορά το περιεχόμενο, βασικά στοιχεία για τη μείωση του φόρτου για τις επιχειρήσεις είναι τόσο η ποσότητα των πληροφοριών όσο και η τυποποίησή τους. Η πρόταση περιλαμβάνει μέγιστο αριθμό είκοσι έξι πεδίων πληροφοριών τα οποία θα πρέπει να συμπληρώνονται από τις επιχειρήσεις, εκ των οποίων μόνο πέντε είναι υποχρεωτικά, ενώ τα κράτη μέλη μπορούν αν θέλουν να απαλλάξουν τις επιχειρήσεις από τη συμπλήρωση των υπολοίπων. Οι παρεχόμενες πληροφορίες πρέπει να είναι ενιαίες σε όλα τα κράτη μέλη, ώστε οι πληροφορίες που δηλώνονται σε ένα κράτος μέλος να προσδιορίζονται κατά τον ίδιο ακριβώς τρόπο με εκείνον που προσδιορίζονται σε όλα τα άλλα κράτη μέλη. Εξάλλου, τα κράτη μέλη μπορούν να απαιτούν επιπλέον πληροφορίες για τον έλεγχο και τη διαχείριση του ΦΠΑ για συγκεκριμένες περιφέρειες ή εδάφη, ή για ορισμένα ειδικά καθεστώτα που έχουν εγκριθεί, κατ’ εξαίρεση, στο πλαίσιο της νομοθεσίας ΦΠΑ. Μόνο σε αυτές τις δεόντως αιτιολογημένες περιπτώσεις μπορούν τα κράτη μέλη να απαιτούν από τις επιχειρήσεις να παρέχουν πληροφορίες που αντιστοιχούν σε περισσότερα από είκοσι έξι τυποποιημένα πεδία πληροφοριών. Όσον αφορά την υποβολή της δήλωσης, η πρόταση προβλέπει ένα ελάχιστο πρότυπο. Όλες οι επιχειρήσεις θα πρέπει να έχουν τη δυνατότητα να υποβάλλουν μηνιαίες δηλώσεις ΦΠΑ, και ο οφειλόμενος ΦΠΑ να καταβάλλεται στο τέλος του μήνα που έπεται της περιόδου υποβολής δήλωσης ΦΠΑ. Πέραν αυτού, τα κράτη μέλη μπορούν να λάβουν μέτρα για περαιτέρω μείωση του διοικητικού φόρτου, προβλέποντας μεγαλύτερες περιόδους υποβολής δήλωσης ΦΠΑ, μέχρι ένα έτος, και να παρατείνουν την προθεσμία υποβολής της δήλωσης και καταβολής του φόρου έως και κατά ένα επιπλέον μήνα. Με τον τρόπο αυτό, καμία επιχείρηση δεν θα είναι υποχρεωμένη να υποβάλλει συχνότερα δηλώσεις ΦΠΑ ή να καταβάλλει τον οφειλόμενο ΦΠΑ εντός μικρότερων προθεσμιών. Η πρόταση προβλέπει επίσης την ενθάρρυνση των επιχειρήσεων να υποβάλλουν τη δήλωση ηλεκτρονικά. Οι επιχειρήσεις θα πρέπει να έχουν το δικαίωμα να υποβάλλουν σε όλα τα κράτη μέλη την τυποποιημένη δήλωση ΦΠΑ με ηλεκτρονικά μέσα, συμπεριλαμβανομένης της ηλεκτρονικής μεταφοράς αρχείου, με τη χρήση προηγμένων ηλεκτρονικών υπογραφών, διαλειτουργικών σε όλη την ΕΕ, ή άλλων τεχνολογιών που παρέχουν ανάλογο επίπεδο ασφάλειας. Για να εξασφαλιστεί η τυποποίηση ορισμένων τεχνικών πτυχών της δήλωσης ΦΠΑ, η οποία δεν είναι δυνατόν να επιτευχθεί μέσω μιας οδηγίας, η πρόταση προβλέπει την προσφυγή στη διαδικασία επιτροπολογίας. Η εν λόγω διαδικασία προβλέπεται όπου απαιτείται, για τη ρύθμιση των τεχνικών λεπτομερειών της δήλωσης, για τους κοινούς ορισμούς και διαδικασίες, για τη λεπτομερή επεξεργασία των διορθώσεων, καθώς και για τις κοινές μεθόδους ηλεκτρονικής υποβολής. Άρθρα 178, 185, 211, 271 και 318 Στην οδηγία ΦΠΑ ο όρος «δήλωση ΦΠΑ» έχει αντικατασταθεί από τον όρο «τυποποιημένη δήλωση ΦΠΑ», προκειμένου να αποφεύγεται η σύγχυση, καθώς το κεφάλαιο 5 τίτλος ΧΙ έχει χωριστεί σε δύο τμήματα, το ένα με τίτλο «Τυποποιημένη δήλωση ΦΠΑ» και το άλλο με τίτλο «Άλλες δηλώσεις και πληροφορίες». Η τροποποίηση αυτή αφορά τα άρθρα 178, 185, 211, 271 και 318. Ο ορισμός του όρου «δήλωση ΦΠΑ» στο άρθρο 357 σημείο 5 και στο άρθρο 358 σημείο 4 από 1ης Ιανουαρίου 2015, αφορά το κεφάλαιο σχετικά με τα ειδικά καθεστώτα για μη εγκατεστημένους υποκείμενους στον φόρο οι οποίοι παρέχουν τηλεπικοινωνιακές, ραδιοτηλεοπτικές και ηλεκτρονικές υπηρεσίες σε μη υποκείμενους στον φόρο και μπορεί να παραμείνει αμετάβλητος. Άρθρα 206 και 252 Το άρθρο 206, στην παρούσα μορφή του, παρέχει στα κράτη μέλη τη δυνατότητα να ορίζουν διαφορετική καταληκτική ημερομηνία καταβολής του φόρου από εκείνη της υποβολής της δήλωσης ΦΠΑ και να ζητούν την πληρωμή προκαταβολών. Μια τέτοια διάταξη, που επιτρέπει τη συνύπαρξη διαφορετικών προθεσμιών πληρωμής, θα εξαλείψει εν μέρει τα οφέλη της προτεινόμενης τυποποιημένης δήλωσης ΦΠΑ. Συνεπώς, ο γενικός κανόνας, σύμφωνα με τον οποίο ο ΦΠΑ καταβάλλεται κατά την υποβολή της τυποποιημένης δήλωσης ΦΠΑ, διατηρείται στο άρθρο 206, αλλά καταργείται η δυνατότητα των κρατών μελών να επιλέγουν άλλη ημερομηνία καταβολής του ποσού. Σύμφωνα με το άρθρο 252, η τυποποιημένη δήλωση ΦΠΑ πρέπει να υποβάλλεται το αργότερο στο τέλος του μήνα που έπεται της περιόδου υποβολής της τυποποιημένης δήλωσης ΦΠΑ. Για την αποφυγή, σε ορισμένες περιπτώσεις, της μείωσης των προθεσμιών πληρωμής για τις επιχειρήσεις, επιτρέπεται στα κράτη μέλη να παρατείνουν την προθεσμία υποβολής της τυποποιημένης δήλωσης ΦΠΑ κατά ένα επιπλέον μήνα. Επομένως, η υποβολή της δήλωσης και η καταβολή του ΦΠΑ πρέπει να πραγματοποιούνται τουλάχιστον ένα μήνα και το ανώτατο δύο μήνες μετά το τέλος της περιόδου υποβολής δήλωσης ΦΠΑ. Η περίοδος υποβολής της τυποποιημένης δήλωσης ΦΠΑ ορίζεται, σύμφωνα με το άρθρο 252, σε ένα μήνα. Ωστόσο, για να μην υποχρεωθούν οι επιχειρήσεις να υποβάλλουν πιο συχνά απ’ ότι σήμερα τυποποιημένες δηλώσεις ΦΠΑ, τα κράτη μέλη μπορούν να επιτρέπουν στις επιχειρήσεις να υποβάλλουν τυποποιημένες δηλώσεις ΦΠΑ για περίοδο έως και ενός έτους. Σύμφωνα με την κοινή πολιτική της Ένωσης όσον αφορά τον ορισμό των πολύ μικρών, των μικρών και των μεσαίων επιχειρήσεων[6], οι πολύ μικρές επιχειρήσεις με ετήσιο κύκλο εργασιών μικρότερο των 2 000 000 ευρώ μπορούν να υποβάλλουν τριμηνιαίες δηλώσεις ΦΠΑ, εκτός εάν υπάρχει κίνδυνος για τον έλεγχο και την είσπραξη του ΦΠΑ. Άρθρο 250 Όλες οι τυποποιημένες δηλώσεις ΦΠΑ πρέπει να περιλαμβάνουν πέντε πληροφοριακά στοιχεία, τα οποία αντιστοιχούν στον φόρο εκροών και εισροών, στα συναφή καθαρά ποσά και στο καθαρό προς καταβολή ή προς επιστροφή ποσό. Τα δεδομένα αυτά απαιτούνται επί του παρόντος από όλα τα κράτη μέλη σύμφωνα με το ισχύον άρθρο 250 παράγραφος 1. Για να επιτευχθεί το επιθυμητό επίπεδο τυποποίησης απαιτούνται κοινοί κανόνες για τη διόρθωση των δηλώσεων ΦΠΑ. Ωστόσο, τα κράτη μέλη θα πρέπει να έχουν τη δυνατότητα να καθορίζουν τις δικές τους περιόδους διόρθωσης, δεδομένου ότι οι περίοδοι αυτές συνδέονται στενά με τις εθνικές διαδικασίες ελέγχου. Ως εκ τούτου, στη δεύτερη παράγραφο, θεσπίζεται η αρχή σύμφωνα με την οποία επιτρέπεται στους υποκείμενους στον φόρο να διορθώνουν τις δηλώσεις ΦΠΑ εντός της προθεσμίας που καθορίζουν τα κράτη μέλη. Το συνολικό ποσό των ενδοκοινοτικών παραδόσεων αγαθών και των ενδοκοινοτικών αποκτήσεων αγαθών μπορεί να υπολογιστεί βάσει των καταστάσεων πωλήσεων στην ΕΕ και, ως εκ τούτου, δεν θα πρέπει να περιλαμβάνεται στην τυποποιημένη δήλωση ΦΠΑ. Ωστόσο, χρειάζεται να προβλεφθεί μεταβατική περίοδος για την προσαρμογή των εθνικών στατιστικών συστημάτων που επί του παρόντος στηρίζονται σε μεγάλο βαθμό στα στοιχεία των δηλώσεων ΦΠΑ, για την κατάρτιση των στατιστικών των ενδοκοινοτικών συναλλαγών αγαθών[7]. Άρθρο 251 Πέραν των υποχρεωτικών πληροφοριών της τυποποιημένης δήλωσης ΦΠΑ, τα κράτη μέλη μπορούν να απαιτούν και άλλες πληροφορίες για την ανάλυση κινδύνου και τον έλεγχο. Για να μειωθεί ο φόρτος για τις επιχειρήσεις και να αποκλειστούν οι πληροφορίες που απαιτούνται για στατιστικούς λόγους και όχι για τον ΦΠΑ, θα πρέπει να τυποποιηθούν οι επιπλέον πληροφορίες που απαιτούνται και να περιορίζονται στις απολύτως απαραίτητες. Ένα μέρος των πρόσθετων πληροφοριών αφορούν συγκεκριμένα ορισμένες πράξεις που προβλέπονται στην οδηγία ΦΠΑ και είναι τυποποιημένες. Το άρθρο 251 παράγραφος 1 επιτρέπει την παροχή επιπλέον τυποποιημένων πληροφοριών σχετικά με τις πωλήσεις και τον οφειλόμενο ΦΠΑ και περιλαμβάνει οκτώ πληροφοριακά στοιχεία. Το άρθρο 251 παράγραφος 2 επιτρέπει δεκατρία πεδία τυποποιημένων πληροφοριών σχετικά με τις αγορές και τον εκπεστέο ΦΠΑ. Ωστόσο, απαιτούνται και άλλες πληροφορίες για τις περιπτώσεις στις οποίες τα κράτη μέλη εφαρμόζουν ειδικούς κανόνες σε ορισμένες περιφέρειες ή εδάφη ή για τα ειδικά καθεστώτα που εφαρμόζονται σε ορισμένες κατηγορίες υποκείμενων στον φόρο ή πράξεις. Η δυνατότητα αυτή προβλέπεται στο άρθρο 251 παράγραφος 3. Λόγω του ειδικού χαρακτήρα των πρόσθετων πληροφοριών που αναφέρονται στο άρθρο 251 παράγραφος 3, το περιεχόμενό τους θα τυποποιηθεί μέσω της διαδικασίας επιτροπολογίας. Για λόγους διαφάνειας και για να διευκολυνθεί η τήρηση των διατάξεων από τις επιχειρήσεις, όταν τα κράτη μέλη απαιτούν πρόσθετες πληροφορίες, είναι σκόπιμο να ενημερώνεται σχετικά η αρμόδια επιτροπή. Νέο άρθρο 252α Η ηλεκτρονική υποβολή δήλωσης θα πρέπει να προωθηθεί περαιτέρω και, μολονότι τα κράτη μέλη οφείλουν να επιτρέπουν, και ενδεχομένως να απαιτούν, την ηλεκτρονική υποβολή των δηλώσεων, θα πρέπει να γίνουν περισσότερα βήματα προς την κατεύθυνση αυτή, ώστε να καταστεί δυνατή η διαβίβαση αρχείου, όπως συμβαίνει με τους ανακεφαλαιωτικούς πίνακες, και να καθιερωθούν κοινές ασφαλείς μέθοδοι διαβίβασης, συμπεριλαμβανομένης της χρήσης προηγμένων ηλεκτρονικών υπογραφών. Οι ορισμοί που χρησιμοποιούνται στο παρόν άρθρο είναι σύμφωνοι με την οδηγία 1999/93/ΕΚ[8] για τις ηλεκτρονικές υπογραφές. Ωστόσο, οι ορισμοί αυτοί μπορεί να χρειαστεί να προσαρμοστούν μετά την έγκριση της πρότασης της Επιτροπής σχετικά με κανονισμό για την ηλεκτρονική ταυτοποίηση και υπηρεσίες εμπιστοσύνης για ηλεκτρονικές συναλλαγές στην εσωτερική αγορά[9]. Το άρθρο αυτό τυποποιεί περαιτέρω το ισχύον άρθρο 250 παράγραφος 2. Άρθρο 253 Το άρθρο αυτό απαλείφεται καθώς πρόκειται για ειδικό μέτρο που εφαρμόζεται μόνο στη Σουηδία και θα ήταν αντίθετο με τους στόχους της τυποποιημένης δήλωσης ΦΠΑ. Άρθρο 254 Το περιεχόμενο του άρθρου αυτού έχει μεταφερθεί σε ένα νέο άρθρο 257α στο νέο τμήμα 2 με τον τίτλο «Άλλες δηλώσεις και πληροφορίες». Τούτο οφείλεται στο ότι οι ειδικές πληροφορίες που ζητούνται από τον πωλητή καινούργιου μεταφορικού μέσου σύμφωνα με το ισχύον άρθρο 254 δεν θα πρέπει να περιλαμβάνονται στην τυποποιημένη δήλωση ΦΠΑ· ωστόσο, οι πληροφορίες αυτές παραμένουν αναγκαίες. Άρθρο 255 Το άρθρο αυτό αντικαθιστά τα άρθρα 255, 256 και 257 και συγκεντρώνει το κείμενό τους σε ένα και μόνο άρθρο. Δεν υπάρχει αλλαγή επί της ουσίας. Άρθρα 256 και 257 Το περιεχόμενο των άρθρων αυτών μεταφέρεται στο άρθρο 255. Άρθρα 258 και 259 Το άρθρο 258 σχετικά με την υποβολή στοιχείων για τις ενδοκοινοτικές αποκτήσεις καινούργιων μεταφορικών μέσων και προϊόντων που υπόκεινται σε ειδικούς φόρους κατανάλωσης, καθώς και το άρθρο 259 όσον αφορά τις πληροφορίες που απαιτούνται για τον έλεγχο της ορθής εφαρμογής των κανόνων που αφορούν την απόκτηση καινούργιων μεταφορικών μέσων παραμένουν αναγκαία, αλλά έχουν τροποποιηθεί ώστε να αντικατοπτρίζουν το γεγονός ότι οι εν λόγω πληροφορίες ενδέχεται να απαιτούνται σε άλλες δηλώσεις. Άρθρο 260 Οι πληροφορίες σχετικά με την εισαγωγή αγαθών περιλαμβάνονται τώρα στα άρθρα 251 παράγραφος 1 στοιχείο ζ) και στο άρθρο 251 παράγραφος 2 στοιχείο ζ) και, συνεπώς, το άρθρο αυτό θα πρέπει να απαλειφθεί. Άρθρο 261 Τα κράτη μέλη δεν μπορούν πλέον να απαιτούν από τους υποκείμενους στον φόρο την υποβολή ετήσιας συγκεντρωτικής δήλωσης ΦΠΑ με όλες τις πράξεις που δηλώθηκαν στις περιοδικές δηλώσεις ΦΠΑ του προηγούμενου έτους και η οποία περιλαμβάνει τις απαιτούμενες πληροφορίες για ενδεχόμενους διακανονισμούς. Οι διακανονισμοί περιλαμβάνονται στην τυποποιημένη δήλωση ΦΠΑ στο άρθρο 251 παράγραφος 2 στοιχείο η) και, συνεπώς, το άρθρο 261 θα πρέπει να απαλειφθεί. Νέα άρθρα 255α και 255β Όπως και με τη δήλωση ΦΠΑ για τα ειδικά καθεστώτα για μη εγκατεστημένους υποκείμενους στον φόρο οι οποίοι παρέχουν τηλεπικοινωνιακές, ραδιοτηλεοπτικές και ηλεκτρονικές υπηρεσίες σε μη υποκειμένους στον φόρο, η οδηγία ΦΠΑ θα πρέπει να προβλέπει τις απαιτούμενες πληροφορίες, ενώ οι τεχνικές λεπτομέρειες θα πρέπει να καθοριστούν με εκτελεστικό κανονισμό της Επιτροπής. Τα άρθρα αυτά επαναλαμβάνουν την εν λόγω διαδικασία και προβλέπουν ότι οι τεχνικές λεπτομέρειες σχετικά με τις πληροφορίες που αναφέρονται στα άρθρα 250 και 251, οι κοινοί ορισμοί και οι διαδικασίες για την υποβολή των πληροφοριών, οι κοινές διαδικασίες με τις οποίες μπορούν να γίνουν διορθώσεις και οι κοινές ηλεκτρονικές μέθοδοι πέραν της χρήσης προηγμένων ηλεκτρονικών υπογραφών μπορούν να καθοριστούν με εκτελεστικό κανονισμό της Επιτροπής με τη διαδικασία της επιτροπολογίας. Νέο άρθρο 257α Το άρθρο 254 έχει μεταφερθεί σε ένα νέο τμήμα 2 «Άλλες δηλώσεις και πληροφορίες», δεδομένου ότι οι πληροφορίες σχετικά με την πώληση καινούργιων μεταφορικών μέσων δεν περιλαμβάνονται στην τυποποιημένη δήλωση ΦΠΑ. Άρθρο 272 Προκειμένου να εξασφαλιστεί η συνεπής εφαρμογή της τυποποιημένης δήλωσης ΦΠΑ, τα κράτη μέλη θα πρέπει να μπορούν να απαλλάσσουν τους υποκείμενους στον φόρο από την υποχρέωση να υποβάλλουν δήλωση ΦΠΑ σε ορισμένες περιορισμένες περιπτώσεις. Οι περιπτώσεις αυτές είναι οι περιπτώσεις στις οποίες ο υποκείμενος στον φόρο δεν υπόκειται σε ΦΠΑ για τις ενδοκοινοτικές του αποκτήσεις, εμπίπτει στην απαλλαγή για τις μικρές επιχειρήσεις ή υπάγεται στο κοινό κατ’ αποκοπήν καθεστώς για τους γεωργούς. Άρθρο 273 Για να διασφαλιστεί ότι η τυποποιημένη δήλωση ΦΠΑ είναι πράγματι τυποποιημένη, τα κράτη μέλη δεν θα πρέπει να έχουν τη δυνατότητα να επιβάλλουν στις επιχειρήσεις και άλλες υποχρεώσεις όσον αφορά την τυποποιημένη δήλωση ΦΠΑ πέραν των αναφερομένων και, ως εκ τούτου, η δυνατότητα που προέβλεπε το άρθρο 273 αποκλείεται όσον αφορά την τυποποιημένη δήλωση ΦΠΑ. 2013/0343 (CNS) Πρόταση ΟΔΗΓΙΑ ΤΟΥ ΣΥΜΒΟΥΛΙΟΥ για την τροποποίηση της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας όσον αφορά τυποποιημένη δήλωση ΦΠΑ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 113, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη του Ευρωπαϊκού Κοινοβουλίου[10], Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής[11], Αποφασίζοντας σύμφωνα με ειδική νομοθετική διαδικασία, Εκτιμώντας τα ακόλουθα: (1) Η οδηγία 2006/112/ΕΚ[12] του Συμβουλίου υποχρεώνει τους υποκείμενους στον φόρο να υποβάλλουν δηλώσεις ΦΠΑ αλλά παρέχει στα κράτη μέλη κάποια ευελιξία όσον αφορά τον καθορισμό των απαιτούμενων πληροφοριών. Αυτό έχει ως αποτέλεσμα να υφίστανται ανομοιογενείς κανόνες και διαδικασίες όσον αφορά την υποβολή δηλώσεων ΦΠΑ στην Ένωση, να αυξάνεται η περιπλοκότητα για τις επιχειρήσεις και να επιβάλλονται επιπλέον υποχρεώσεις σχετικά με τον ΦΠΑ οι οποίες δημιουργούν εμπόδια στις εμπορικές συναλλαγές εντός της Ένωσης. (2) Προκειμένου να μειωθεί ο φόρτος για τις επιχειρήσεις και να βελτιωθεί η λειτουργία της εσωτερικής αγοράς, θα πρέπει να θεσπιστεί τυποποιημένη δήλωση ΦΠΑ για όλες τις επιχειρήσεις που δραστηριοποιούνται στην Ένωση. Η χρήση τυποποιημένων δηλώσεων θα διευκολύνει τον έλεγχο των δηλώσεων ΦΠΑ από τα κράτη μέλη. (3) Είναι αναγκαίο να περιοριστεί στο ελάχιστο ο διοικητικός φόρτος. Συνεπώς, οι πληροφορίες που απαιτούνται στην τυποποιημένη δήλωση ΦΠΑ θα πρέπει να περιλαμβάνουν ένα περιορισμένο σύνολο υποχρεωτικών πληροφοριών. Επιπλέον, όσον αφορά την τυποποιημένη δήλωση ΦΠΑ και τις άλλες δηλώσεις, τα κράτη μέλη δεν θα πρέπει να έχουν τη δυνατότητα να απαιτούν περισσότερες πληροφορίες πέραν εκείνων που προβλέπονται στον τίτλο ΧΙ κεφάλαιο 5 της οδηγίας. (4) Τα κράτη μέλη θα πρέπει να έχουν τη δυνατότητα να απαιτούν περισσότερες πληροφορίες από τους υποκείμενους στον φόρο και, για τον σκοπό αυτό, είναι σκόπιμο να καταρτιστεί ένας τυποποιημένος κατάλογος των πρόσθετων πληροφοριών που μπορούν να απαιτούν. Η κατάρτιση του εν λόγω καταλόγου είναι χρήσιμη από την άποψη της ανάλυσης κινδύνου και του ελέγχου. Για να εξασφαλιστεί η διαφάνεια και η τυποποίηση, τα κράτη μέλη που απαιτούν πρόσθετες πληροφορίες θα πρέπει να ενημερώνουν τη μόνιμη επιτροπή διοικητικής συνεργασίας. (5) Προκειμένου να επιτραπεί στα κράτη μέλη να προσαρμόσουν τα συστήματά τους όσον αφορά τη συλλογή των στατιστικών στοιχείων σχετικά με τις παραδόσεις και τις αποκτήσεις αγαθών, οι πληροφορίες σχετικά με το συνολικό ποσό των παραδόσεων αγαθών εντός της Ένωσης και των αποκτήσεων αγαθών εντός της Ένωσης θα πρέπει να συγκαταλέγονται στις υποχρεωτικές πληροφορίες που περιλαμβάνει η τυποποιημένη δήλωση ΦΠΑ έως τις 31 Δεκεμβρίου 2019. (6) Η φορολογική περίοδος θα πρέπει να είναι μηνιαία για όλες τις επιχειρήσεις, εκτός από τις πολύ μικρές επιχειρήσεις, οι οποίες θα πρέπει να υποβάλλουν τυποποιημένες δηλώσεις ΦΠΑ ανά τρίμηνο. Τα κράτη μέλη θα πρέπει επίσης να έχουν τη δυνατότητα να παρατείνουν την περίοδο αυτή μέχρι ένα έτος, ώστε να μειωθεί ο διοικητικός φόρτος. (7) Ως κοινή ελάχιστη προθεσμία για την υποβολή της τυποποιημένης δήλωσης ΦΠΑ θα πρέπει να καθοριστεί το τέλος του μήνα που έπεται της φορολογικής περιόδου, ώστε να δημιουργηθεί ένα ελάχιστο πρότυπο, προβλέποντας όμως τη δυνατότητα για τα κράτη μέλη να παρατείνουν την περίοδο αυτή κατά έναν επιπλέον μήνα προκειμένου να αποφευχθεί η αύξηση του διοικητικού φόρτου για τις επιχειρήσεις. (8) Οι προθεσμίες πληρωμής θα πρέπει να εναρμονισθούν προκειμένου να μειωθεί ο διοικητικός φόρτος και το καθαρό ποσό του ΦΠΑ θα πρέπει να καταβάλλεται κατά την υποβολή της τυποποιημένης δήλωσης ΦΠΑ ή, σε κάθε περίπτωση, κατά τη λήξη της προθεσμίας υποβολής της τυποποιημένης δήλωσης ΦΠΑ. (9) Προκειμένου να ενθαρρυνθεί η ηλεκτρονική υποβολή, θα πρέπει να επιτρέπεται η υποβολή της τυποποιημένης δήλωσης ΦΠΑ με ηλεκτρονικά μέσα. (10) Δεδομένου ότι η τυποποιημένη δήλωση ΦΠΑ καλύπτει όλες τις απαιτούμενες πληροφορίες για τους ενδεχόμενους διακανονισμούς, είναι σκόπιμο να καταργηθούν οι ειδικές απαιτήσεις για τις εισαγωγές αγαθών και για την ετήσια συγκεντρωτική δήλωση ΦΠΑ. (11) Η τυποποιημένη δήλωση ΦΠΑ θα πρέπει να χρησιμοποιείται από όλες τις επιχειρήσεις που πραγματοποιούν παρεμφερείς παραδόσεις και, ως εκ τούτου, η δυνατότητα για τα κράτη μέλη να εξαιρούν ορισμένες επιχειρήσεις από την υποχρέωση υποβολής τυποποιημένης δήλωσης ΦΠΑ θα πρέπει να περιοριστεί ώστε η απαίτηση υποβολής τυποποιημένης δήλωσης να εφαρμόζεται με συνεκτικό τρόπο σε όλη την Ένωση. (12) Για τα νέα μεταφορικά μέσα και τα προϊόντα που υπόκεινται σε ειδικό φόρο κατανάλωσης, οι πληροφορίες που απαιτούνται είναι συγκεκριμένες και περιορισμένες. Η τυποποίηση των πληροφοριών αυτών στην τυποποιημένη δήλωση ΦΠΑ δεν ενδείκνυται. Αντίθετα, οι πληροφορίες θα πρέπει να συλλέγονται μέσω χωριστής δήλωσης, ώστε να μειωθεί η επιβάρυνση για την πλειονότητα των επιχειρήσεων. (13) Προκειμένου να διασφαλιστούν ομοιόμορφες συνθήκες για την εφαρμογή της οδηγίας 2006/112/ΕΚ, θα πρέπει να ανατεθούν εκτελεστικές αρμοδιότητες στην Επιτροπή όσον αφορά τη θέσπιση των τεχνικών λεπτομερειών, συμπεριλαμβανομένου κοινού ηλεκτρονικού μηνύματος για τη διαβίβαση, κοινού συνόλου ορισμών και διαδικασιών υποβολής, κοινών διαδικασιών με τις οποίες θα μπορούν να γίνουν διορθώσεις και κοινών ηλεκτρονικών μεθόδων που προσφέρουν ικανοποιητικό επίπεδο ασφάλειας για την υποβολή της τυποποιημένης δήλωσης ΦΠΑ. Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή[13]. (14) Σύμφωνα με την κοινή πολιτική δήλωση των κρατών μελών και της Επιτροπής, της 28ης Σεπτεμβρίου 2011, σχετικά με τα επεξηγηματικά έγγραφα[14], τα κράτη μέλη δεσμεύθηκαν να συνοδεύσουν, στις δεόντως αιτιολογημένες περιπτώσεις, την κοινοποίηση των μέτρων μεταφοράς στο εθνικό τους δίκαιο με ένα ή περισσότερα έγγραφα στα οποία θα επεξηγείται η σχέση μεταξύ των στοιχείων μιας οδηγίας και των αντίστοιχων μερών των πράξεων μεταφοράς στο εθνικό δίκαιο. Όσον αφορά την παρούσα οδηγία, ο νομοθέτης θεωρεί ότι η διαβίβαση των εν λόγω εγγράφων είναι δικαιολογημένη. (15) Επομένως, η οδηγία 2006/112/ΕΚ θα πρέπει να τροποποιηθεί αναλόγως, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Η οδηγία 2006/112/ΕΚ τροποποιείται ως εξής: 1) Στο άρθρο 178, το στοιχείο γ) αντικαθίσταται από το ακόλουθο κείμενο: «γ) για την προβλεπόμενη στο άρθρο 168 στοιχείο γ) έκπτωση, όσον αφορά τις ενδοκοινοτικές αποκτήσεις αγαθών, να έχει συμπεριλάβει στην τυποποιημένη δήλωση ΦΠΑ, που προβλέπεται στο άρθρο 250, το ποσό του οφειλόμενου ΦΠΑ με βάση τις ενδοκοινοτικές αποκτήσεις αγαθών που πραγματοποιεί και να κατέχει τιμολόγιο που εκδόθηκε σύμφωνα με τον τίτλο XI κεφάλαιο 3 τμήματα 3, 4 και 5,» 2) Στο άρθρο 185, η παράγραφος 1 αντικαθίσταται από το ακόλουθο κείμενο: «1. Ο διακανονισμός διενεργείται, ιδίως, όταν, μετά την υποβολή της τυποποιημένης δήλωσης ΦΠΑ, έγιναν μεταβολές των στοιχείων που ελήφθησαν υπόψη για τον καθορισμό του ποσού της έκπτωσης του φόρου, μεταξύ άλλων σε περίπτωση ακύρωσης πωλήσεων ή επίτευξης εκπτώσεων στο τίμημα.» 3) Το άρθρο 206 αντικαθίσταται από το ακόλουθο κείμενο: «Άρθρο 206 Κάθε υποκείμενος στον ΦΠΑ υποχρεούται να καταβάλλει το καθαρό ποσό του ΦΠΑ κατά την υποβολή της τυποποιημένης δήλωσης ΦΠΑ που προβλέπεται στο άρθρο 250, ή, σε κάθε περίπτωση, κατά τη λήξη της προθεσμίας υποβολής της τυποποιημένης δήλωσης ΦΠΑ.» 4) Στο άρθρο 211, το δεύτερο εδάφιο αντικαθίσταται από το ακόλουθο κείμενο: Τα κράτη μέλη μπορούν ιδίως να ορίζουν ότι, για τις εισαγωγές αγαθών, που πραγματοποιούνται από τους υποκείμενους στον φόρο ή από ορισμένες κατηγορίες εξ αυτών, ή από τους υπόχρεους ή από ορισμένες κατηγορίες εξ αυτών, ο οφειλόμενος λόγω της εισαγωγής ΦΠΑ δεν καταβάλλεται κατά τον χρόνο της εισαγωγής, με την προϋπόθεση ότι αυτός αναγράφεται στην τυποποιημένη δήλωση ΦΠΑ που υποβάλλεται σύμφωνα με το άρθρο 250.» 5) Ο ακόλουθος τίτλος τμήματος παρεμβάλλεται πριν από το άρθρο 250: «Τμήμα 1 Τυποποιημένη δήλωση ΦΠΑ» 6) Τα άρθρα 250, 251 και 252 αντικαθίστανται από το ακόλουθο κείμενο: «Άρθρο 250 [Άρθρο 250 παράγραφος 1] 1. Κάθε υποκείμενος στον φόρο οφείλει να υποβάλλει τυποποιημένη δήλωση ΦΠΑ η οποία, εκτός από τον αριθμό μητρώου ΦΠΑ ή τον αριθμό φορολογικού μητρώου και τη σχετική φορολογική περίοδο, περιλαμβάνει τις ακόλουθες πληροφορίες: α) τον φόρο που έχει καταστεί απαιτητός· β) τον φόρο που αποτέλεσε το αντικείμενο έκπτωσης· γ) το καθαρό ποσό ΦΠΑ προς καταβολή ή επιστροφή· δ) το συνολικό ποσό, χωρίς ΦΠΑ, των πράξεων για τις οποίες ο φόρος κατέστη απαιτητός, συμπεριλαμβανομένου του ποσού των τυχόν απαλλασσόμενων από τον φόρο πράξεων· ε) το συνολικό ποσό, χωρίς ΦΠΑ, των πράξεων για τις οποίες έγινε έκπτωση· στ) το συνολικό ποσό των παραδόσεων αγαθών του άρθρου 138, για τις φορολογικές περιόδους έως τις 31 Δεκεμβρίου 2019· ζ) το συνολικό ποσό, χωρίς ΦΠΑ, των ενδοκοινοτικών αποκτήσεων αγαθών ή των πράξεων που εξομοιώνονται με αυτές για τις φορολογικές περιόδους έως τις 31 Δεκεμβρίου 2019. 2. Τα κράτη μέλη επιτρέπουν να γίνονται διορθώσεις στην τυποποιημένη δήλωση ΦΠΑ και καθορίζουν τη χρονική περίοδο για την οποία είναι δυνατόν να πραγματοποιηθούν οι εν λόγω διορθώσεις. Άρθρο 251 [Άρθρο 251] 1. Για τις πράξεις για τις οποίες ο ΦΠΑ κατέστη απαιτητός κατά τη διάρκεια της φορολογικής περιόδου, εκτός από τις πληροφορίες που αναφέρονται στο άρθρο 250 παράγραφος 1, τα κράτη μέλη μπορούν να απαιτούν να περιλαμβάνονται στην τυποποιημένη δήλωση ΦΠΑ που καλύπτει δεδομένη φορολογική περίοδο κάποιες ή το σύνολο των ακόλουθων πληροφοριών: α) το ποσό του φόρου και το συνολικό ποσό, χωρίς ΦΠΑ, των παραδόσεων αγαθών και των παροχών υπηρεσιών για κάθε συντελεστή· β) το συνολικό ποσό των παραδόσεων αγαθών του άρθρου 138, για τις φορολογικές περιόδους μετά τις 31 Δεκεμβρίου 2019· γ) το συνολικό ποσό, χωρίς ΦΠΑ, των παροχών υπηρεσιών, εκτός των παροχών υπηρεσιών που απαλλάσσονται από την καταβολή ΦΠΑ στο κράτος μέλος στο οποίο είναι φορολογητέα η πράξη, για τις οποίες ο λήπτης υποχρεούται να καταβάλει τον φόρο σύμφωνα με το άρθρο 196· δ) το συνολικό ποσό, χωρίς ΦΠΑ, των παραδόσεων αγαθών ή των παροχών υπηρεσιών που δεν αναφέρονται στο στοιχείο γ) για τις οποίες ο αποκτών ή ο λήπτης υποχρεούται να καταβάλει τον φόρο· ε) το συνολικό ποσό των παραδόσεων αγαθών που αναφέρονται στο άρθρο 146 παράγραφος 1 στοιχεία α) και β)· στ) το συνολικό ποσό κάθε άλλου είδους απαλλασσόμενων πράξεων που δεν αναφέρονται στα στοιχεία β) έως ε)· ζ) τον φόρο επί: (i) των ενδοκοινοτικών αποκτήσεων αγαθών ή των πράξεων που εξομοιώνονται με αυτές σύμφωνα με τα άρθρα 21 και 22· (ii) των παραδόσεων αγαθών ή των υπηρεσιών που ελήφθησαν για τις οποίες ο αποκτών ή ο λήπτης υποχρεούται να καταβάλει τον ΦΠΑ· (iii) της εισαγωγής αγαθών, στις περιπτώσεις στις οποίες το κράτος μέλος κάνει χρήση της δυνατότητας επιλογής που προβλέπεται στο άρθρο 211 δεύτερο εδάφιο. 2. Όσον αφορά τις πράξεις για τις οποίες έχει πραγματοποιηθεί έκπτωση του ΦΠΑ κατά τη διάρκεια της φορολογικής περιόδου, εκτός από τις πληροφορίες που αναφέρονται στο άρθρο 250 παράγραφος 1, τα κράτη μέλη μπορούν να απαιτούν στην τυποποιημένη δήλωση ΦΠΑ που καλύπτει μια δεδομένη φορολογική περίοδο ένα μέρος ή το σύνολο των ακόλουθων πληροφοριών: α) το ποσό του φόρου και το συνολικό ποσό, χωρίς ΦΠΑ, των παραδόσεων αγαθών και των παροχών υπηρεσιών, πέραν εκείνων που αναφέρονται στα στοιχεία β) έως ζ)· β) το συνολικό ποσό, χωρίς ΦΠΑ, των ενδοκοινοτικών αποκτήσεων αγαθών ή των πράξεων που εξομοιώνονται με αυτές, για τις φορολογικές περιόδους μετά τις 31 Δεκεμβρίου 2019· γ) το ποσό του φόρου επί των ενδοκοινοτικών αποκτήσεων αγαθών ή των πράξεων που εξομοιώνονται με αυτές· δ) το ποσό του φόρου και το συνολικό ποσό, χωρίς ΦΠΑ, των παραδόσεων αγαθών ή των παροχών υπηρεσιών για τις οποίες υπόχρεος του φόρου είναι ο αποκτών τα αγαθά ή ο λήπτης των υπηρεσιών, σύμφωνα με το άρθρο 199 ή 199α ή με εγκεκριμένο εθνικό μέτρο βάσει του άρθρου 199β ή του άρθρου 395· ε) το ποσό του φόρου και το συνολικό ποσό, χωρίς ΦΠΑ, των παραδόσεων αγαθών ή των παροχών υπηρεσιών, εκτός των υπηρεσιών που απαλλάσσονται από την καταβολή του ΦΠΑ στο κράτος μέλος στο οποίο είναι φορολογητέα η πράξη, για τις οποίες υπόχρεος του φόρου είναι ο αποκτών το αγαθό ή ο λήπτης των υπηρεσιών σύμφωνα με το άρθρο 196· στ) το ποσό του φόρου και το συνολικό ποσό, χωρίς ΦΠΑ, των παραδόσεων αγαθών ή των παροχών υπηρεσιών που δεν αναφέρονται στα στοιχεία γ) και δ), για τις οποίες υπόχρεος του φόρου είναι ο αποκτών τα αγαθά ή ο λήπτης των υπηρεσιών· ζ) το ποσό του φόρου και το συνολικό ποσό, χωρίς ΦΠΑ, των εισαγωγών αγαθών· η) τους ενδεχόμενους διακανονισμούς των εκπτώσεων δυνάμει του άρθρου 184. 3. Όσον αφορά τις πράξεις που διενεργούνται από ή προς συγκεκριμένη περιφέρεια ή έδαφος για τα οποία ισχύουν ειδικοί κανόνες ή τα οποία υπάγονται σε ειδικό καθεστώς εκτός του κανονικού καθεστώτος ΦΠΑ, και για τα οποία ο φόρος κατέστη απαιτητός κατά τη διάρκεια της φορολογικής περιόδου, εκτός από τις πληροφορίες που αναφέρονται στο άρθρο 250 παράγραφος 1, τα κράτη μέλη μπορούν να απαιτούν να συμπεριληφθούν στην τυποποιημένη δήλωση ΦΠΑ που καλύπτει δεδομένη φορολογική περίοδο ένα μέρος ή το σύνολο των ακόλουθων πληροφοριών: α) οι απαιτούμενες πληροφορίες για τον υπολογισμό του φόρου που έχει καταστεί απαιτητός· β) οι απαιτούμενες πληροφορίες για τον υπολογισμό του εκπεστέου ΦΠΑ. 4. Τα κράτη μέλη ενημερώνουν την επιτροπή που έχει συσταθεί σύμφωνα με το άρθρο 58 του κανονισμού (ΕΕ) αριθ. 904/2010 του Συμβουλίου[15] για τα εθνικά νομοθετικά μέτρα που θεσπίζουν σύμφωνα με τις παραγράφους 1, 2 και 3 του παρόντος άρθρου. Άρθρο 252 [Άρθρο 252] 1. Η τυποποιημένη δήλωση ΦΠΑ υποβάλλεται εντός της προθεσμίας που καθορίζουν τα κράτη μέλη. Η προθεσμία αυτή δεν πρέπει να είναι μικρότερη του ενός μηνός ούτε να υπερβαίνει τους δύο μήνες μετά τη λήξη κάθε φορολογικής περιόδου. 2. Η φορολογική περίοδος ορίζεται σε ένα ημερολογιακό μήνα. Ωστόσο, τα κράτη μέλη επιτρέπουν φορολογική περίοδο τριών ημερολογιακών μηνών για τους υποκείμενους στον φόρο με ετήσιο κύκλο εργασιών που δεν υπερβαίνει τα 2 000 000 ευρώ, ή το αντίστοιχο ποσό σε εθνικό νόμισμα, υπολογισμένο σύμφωνα με το άρθρο 288, εκτός εάν η περίοδος του ενός ημερολογιακού μήνα κρίνεται επιβεβλημένη για την πρόληψη της φοροδιαφυγής ή της φορολογικής απάτης σε ειδικές περιπτώσεις. Ωστόσο, τα κράτη μέλη μπορούν να προβλέπουν μεγαλύτερες φορολογικές περιόδους σε άλλες περιπτώσεις, με την προϋπόθεση ότι οι εν λόγω περίοδοι δεν υπερβαίνουν το ένα έτος.» 7) Παρεμβάλλεται το ακόλουθο άρθρο 252α: «Άρθρο 252α [Άρθρο 250 παράγραφος 2 και νέο] Τα κράτη μέλη επιτρέπουν και μπορούν να απαιτούν την υποβολή της τυποποιημένης δήλωσης ΦΠΑ με ηλεκτρονικά μέσα. Η δυνατότητα αυτή περιλαμβάνει και την ηλεκτρονική διαβίβαση αρχείου. Οι τυποποιημένες δηλώσεις ΦΠΑ που υποβάλλονται με ηλεκτρονικά μέσα γίνονται δεκτές από τα κράτη μέλη όταν η γνησιότητα της προέλευσής τους και η ακεραιότητα του περιεχομένου τους εξασφαλίζονται με προηγμένη ηλεκτρονική υπογραφή κατά την έννοια του άρθρου 2 σημείου 2 της οδηγίας 1999/93/ΕΚ του Ευρωπαϊκού Κοινοβουλίου[16], που βασίζεται σε αναγνωρισμένο πιστοποιητικό και έχει δημιουργηθεί από ασφαλή διάταξη δημιουργίας υπογραφής κατά την έννοια του άρθρου 2 σημεία 6 και 10 της οδηγίας 1999/93/ΕΚ ή με άλλες μεθόδους που παρέχουν παρόμοιο επίπεδο ασφάλειας.» 8) Τα άρθρα 253 και 254 απαλείφονται. 9) Το άρθρο 255 αντικαθίσταται από το ακόλουθο κείμενο: «Άρθρο 255 [Άρθρα 255, 256 και 257] Τα κράτη μέλη λαμβάνουν τα αναγκαία μέτρα προκειμένου να εξασφαλίσουν ότι τα ακόλουθα πρόσωπα τηρούν τις υποχρεώσεις που συνδέονται με την υποβολή τυποποιημένης δήλωσης ΦΠΑ, σύμφωνα με τις διατάξεις του παρόντος τμήματος: α) ο αποκτών επενδυτικό χρυσό ως υπόχρεος του ΦΠΑ σύμφωνα με το άρθρο 198 παράγραφος 1 ή ο αποκτών, στην περίπτωση του χρυσού με τη μορφή πρώτης ύλης, ημικατεργασμένο προϊόν ή επενδυτικό χρυσό όπως ορίζεται στο άρθρο 344 παράγραφος 1, όταν τα κράτη μέλη κάνουν χρήση της δυνατότητας που προβλέπεται στο άρθρο 198 παράγραφος 2 να καθορίζουν ως υπόχρεο του οφειλόμενου ΦΠΑ τον αποκτώντα· β) τα πρόσωπα που θεωρούνται υπόχρεοι του φόρου αντί του υποκείμενου στον φόρο ο οποίος δεν είναι εγκατεστημένος στο έδαφός τους, σύμφωνα με τα άρθρα 194 έως 197 και το άρθρο 204· γ) τα μη υποκείμενα στον φόρο νομικά πρόσωπα τα οποία υποχρεούνται να καταβάλλουν τον οφειλόμενο ΦΠΑ στο πλαίσιο ενδοκοινοτικών αποκτήσεων αγαθών που προβλέπονται στο άρθρο 2 παράγραφος 1 στοιχείο β) σημείο i).» 10) Παρεμβάλλονται τα ακόλουθα άρθρα 255α και 255β: «Άρθρο 255α [νέο] Καθορίζονται σύμφωνα με τη διαδικασία του άρθρου 255β: α) οι τεχνικές λεπτομέρειες, συμπεριλαμβανομένου κοινού ηλεκτρονικού μηνύματος, για τη διαβίβαση των πληροφοριών που αναφέρονται στα άρθρα 250 και 251· β) κοινό σύνολο ορισμών και διαδικασιών για την υποβολή των πληροφοριών που αναφέρονται στα άρθρα 250 και 251· γ) κοινές διαδικασίες για τη διόρθωση της τυποποιημένης δήλωσης ΦΠΑ· δ) κοινές ηλεκτρονικές μέθοδοι που παρέχουν ικανοποιητικό επίπεδο ασφάλειας για την υποβολή της τυποποιημένης δήλωσης ΦΠΑ. Άρθρο 255β [νέο] 1. Η Επιτροπή επικουρείται από την επιτροπή που έχει συσταθεί με το άρθρο 58 του κανονισμού (ΕΕ) αριθ. 904/2010 του Συμβουλίου(*). Πρόκειται για επιτροπή κατά την έννοια του κανονισμού (EΕ) αριθ. 182/2011 του Ευρωπαϊκού Κοινοβουλίου και του Συμβουλίου(**). 2. Στις περιπτώσεις που γίνεται μνεία της παρούσας παραγράφου, εφαρμόζεται το άρθρο 5 του κανονισμού (ΕΕ) αριθ. 182/2011. __________________________ (*) ΕΕ L 268 της 12.10.2010, σ. 1. (**) ΕΕ L 55 της 28.2.2011, σ. 13.» 11) Τα άρθρα 256 και 257 απαλείφονται. 12) Μετά το άρθρο 255β παρεμβάλλεται ο ακόλουθος τίτλος τμήματος: «Τμήμα 2 Άλλες δηλώσεις και πληροφορίες» 13) Παρεμβάλλεται το ακόλουθο άρθρο 257α: «Άρθρο 257α [Άρθρο 254] Για τις παραδόσεις καινούργιων μεταφορικών μέσων που πραγματοποιούνται σύμφωνα με τους όρους του άρθρου 138 παράγραφος 2 στοιχείο α), από υποκείμενο στον φόρο που διαθέτει αριθμό φορολογικού μητρώου ΦΠΑ προς αποκτώντα που δεν διαθέτει αριθμό φορολογικού μητρώου ΦΠΑ ή από υποκείμενο στον φόρο του άρθρου 9, παράγραφος 2, τα κράτη μέλη λαμβάνουν τα αναγκαία μέτρα ώστε ο πωλητής να κοινοποιεί όλες τις αναγκαίες πληροφορίες για την επιβολή του ΦΠΑ και για το σχετικό έλεγχό του από τις φορολογικές αρχές.» 14) Τα άρθρα 258 και 259 αντικαθίστανται από το ακόλουθο κείμενο: «Άρθρο 258 Τα κράτη μέλη θεσπίζουν λεπτομερείς κανόνες για την υποβολή των δηλώσεων όσον αφορά τις ενδοκοινοτικές αποκτήσεις καινούργιων μεταφορικών μέσων, όπως αναφέρεται στο άρθρο 2 παράγραφος 1 στοιχείο β) σημείο ii), καθώς και όσον αφορά τις ενδοκοινοτικές αποκτήσεις προϊόντων που υπόκεινται σε ειδικούς φόρους κατανάλωσης σύμφωνα με το άρθρο 2 παράγραφος 1 στοιχείο β) σημείο iii). Άρθρο 259 Τα κράτη μέλη μπορούν να απαιτούν από τα πρόσωπα που πραγματοποιούν ενδοκοινοτικές αποκτήσεις καινούργιων μεταφορικών μέσων τα οποία προβλέπονται στο άρθρο 2 παράγραφος 1 στοιχείο β) σημείο ii), να παρέχουν, κατά την υποβολή της δήλωσης, όλες τις αναγκαίες πληροφορίες για την επιβολή του ΦΠΑ και για τον έλεγχό του από τις φορολογικές αρχές.» 15) Τα άρθρα 260 και 261 απαλείφονται. 16) Στο άρθρο 271, η εισαγωγική φράση αντικαθίσταται από το ακόλουθο κείμενο: «Με βάση την έγκριση που προβλέπεται στο άρθρο 269, τα κράτη μέλη που ορίζουν σε περισσότερο από τρεις μήνες τη διάρκεια της φορολογικής περιόδου για την οποία υποκείμενος στον φόρο οφείλει να υποβάλλει την τυποποιημένη δήλωση ΦΠΑ του άρθρου 250, μπορούν να του επιτρέπουν να καταθέτει τον ανακεφαλαιωτικό πίνακα για την ίδια αυτή περίοδο, όταν ο υποκείμενος στον φόρο πληροί τις ακόλουθες τρεις προϋποθέσεις:» 17) Το άρθρο 272 τροποποιείται ως ακολούθως: α) στην παράγραφο 1 απαλείφεται το δεύτερο εδάφιο· β) παρεμβάλλεται η ακόλουθη παράγραφος 1α: «1α. Τα κράτη μέλη δεν μπορούν να απαλλάσσουν τους κάτωθι υποκείμενους στον φόρο από τις ακόλουθες υποχρεώσεις: α) τους υποκείμενους στον φόρο που αναφέρονται στην παράγραφο 1 στοιχείο β) από τις υποχρεώσεις τιμολόγησης που ορίζονται στα τμήματα 3 έως 6 του κεφαλαίου 3 και στο τμήμα 3 του κεφαλαίου 4. β) τους υποκείμενους στον φόρο που αναφέρονται στην παράγραφο 1 στοιχεία β) και γ) από τις υποχρεώσεις της τυποποιημένης δήλωσης ΦΠΑ που ορίζονται στο τμήμα 1 του κεφαλαίου 5.» 18) Στο άρθρο 273, το δεύτερο εδάφιο αντικαθίσταται από το ακόλουθο κείμενο: «Η δυνατότητα που προβλέπεται στο πρώτο εδάφιο δεν μπορεί να χρησιμοποιηθεί για την επιβολή επιπλέον υποχρεώσεων τιμολόγησης και υποβολής τυποποιημένης δήλωσης ΦΠΑ εκτός από αυτές που καθορίζονται στο κεφάλαιο 3 και στο τμήμα 1 του κεφαλαίου 5.» 19) Στο άρθρο 318 παράγραφος 1, το πρώτο εδάφιο αντικαθίσταται από το ακόλουθο κείμενο: «Προκειμένου να απλουστεύσουν την είσπραξη του φόρου και μετά από διαβούλευση με την επιτροπή ΦΠΑ, τα κράτη μέλη μπορούν να προβλέπουν, για ορισμένες πράξεις ή για ορισμένες κατηγορίες υποκείμενων στον φόρο μεταπωλητών, ότι, για τις παραδόσεις αγαθών, οι οποίες υπάγονται στο καθεστώς του περιθωρίου κέρδους, η βάση επιβολής του φόρου καθορίζεται για κάθε φορολογική περίοδο για την οποία ο υποκείμενος στον φόρο μεταπωλητής πρέπει να υποβάλει την τυποποιημένη δήλωση ΦΠΑ που προβλέπεται στο άρθρο 250.» Άρθρο 2 1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο την 31η Δεκεμβρίου 2016. Ανακοινώνουν αμέσως στην Επιτροπή το κείμενο των εν λόγω διατάξεων. Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη. 2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία. Άρθρο 3 Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 4 Η παρούσα οδηγία απευθύνεται στα κράτη μέλη. Βρυξέλλες, Για το Συμβούλιο Ο Πρόεδρος [1] COM(2010) 695 τελικό [2] COM(2011) 851 τελικό [3] Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (ΕΕ L 347 της 11.12.2006, σ. 1). [4] COM(2013) 122 final [5] COM(2012) 573 final [6] Σύσταση της Επιτροπής, της 6ης Μαΐου 2003, σχετικά με τον ορισμό των πολύ μικρών, των μικρών και μεσαίων επιχειρήσεων (ΕΕ L 124 της 20.5.2003, σ. 36). [7] Κανονισμός (ΕΚ) αριθ. 638/2004 του Ευρωπαϊκού Κοινοβουλίου και του Συμβουλίου, της 31ης Μαρτίου 2004, σχετικά με τις κοινοτικές στατιστικές για τις συναλλαγές αγαθών μεταξύ κρατών μελών και την κατάργηση του κανονισμού (ΕΟΚ) αριθ. 3330/91 του Συμβουλίου (ΕΕ L 102 της 7.4.2004, σ. 1) [8] Οδηγία 1999/93/ΕΚ του Ευρωπαϊκού Κοινοβουλίου και του Συμβουλίου, της 13ης Δεκεμβρίου 1999, σχετικά με το κοινοτικό πλαίσιο για ηλεκτρονικές υπογραφές, (ΕΕ L 13 της 19.1.2000, σ. 12). [9] (COM/2012/0238 final - 2012/0146 (COD) [10] ΕΕ C της , σ. . [11] ΕΕ C της , σ. . [12] Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (EE L 347 της 11.12.2006, σ. 1). [13] ΕΕ L 55 της 28.2.2011, σ. 13. [14] ΕΕ C 369 της 17.12.2011, σ. 14. [15] Κανονισμός (ΕΕ) αριθ. 904/2010 του Συμβουλίου, της 7ης Οκτωβρίου 2010, για τη διοικητική συνεργασία και την καταπολέμηση της απάτης στον τομέα του φόρου προστιθέμενης αξίας (ΕΕ L 268 της 12.10.2010, σ. 1). [16] Οδηγία 1999/93/ΕΚ του Ευρωπαϊκού Κοινοβουλίου και του Συμβουλίου, της 13ης Δεκεμβρίου 1999, σχετικά με το κοινοτικό πλαίσιο για ηλεκτρονικές υπογραφές (ΕΕ L 13 της 19.1.2000, σ. 12).